Polisiebeamptes vas wat glo diesel steel(Argieffoto: Henk Kruger/ANA) Twee polisiebeamptes het Maandag in die landdroshof op Springbok in die Noord-Kaap verskyn. Die twee word daarvan verdink dat hulle maande lank diesel by polisiediensmotors gesteel het. Konst. Warren Le-roy Mentoor (38) en konst. Laurice Anegrid Mentor is Sondag in hegtenis geneem ná ’n wenk dat die twee na bewering sedert Julie diesel steel. Luidens ’n verklaring is daar gedurende hul inhegtenisneming op ’n twintigliter-dieselhouer, ’n rubberpyp en sewe leë 2 ℓ-bottels beslag gelê. Die twee verdagtes is intussen op waarskuwing vrygelaat en sal weer op 26 Februarie in die hof verskyn op aanklagte van diefstal, korrupsie, bedrog en dwarsboming van die gereg.